Mange nordjyder og sågar personer fra det østjyske havde fundet vej til City Syd i Aalborg torsdag formiddag, da Danmarks største garnbutik for første gang slog dørene op. - Vi har glædet os helt vildt hele ugen. Her kan man få det hele på et sted, og man kan mærke det og røre ved det. Det kan man jo ikke på nettet, lød det fra Birgitte Skeldrup, der var kommet hele vejen fra Hadsten. Butikken hedder Hobbii, og den breder sig over 465 kvadratmeter. Her kan strikke- og hækleentusiaster finde alverdens typer garn, strikkepinde og opskrifter. - Vi har længe haft planer om at åbne butikker i Jylland, og Aalborg er for os et fantastisk sted at starte. Valget er faldet på City Syd, da det bugner af liv, glade mennesker og oplevelser, siger Joachim Hansen, retail manager i Hobbii. Udover garn har butikken også et inspirationsområde, hvor der er mulighed for fordybelse med bunkevis af opskrifter - udviklet både af Hobbiis egne designere samt udefrakommende designere. - For os er det vigtigt at kunne tilbyde et miljø, som er trygt og nærværende og hvor man kan spørge om tykt eller tyndt inden for garnverdenen, siger Joachim Hansen. Med åbningen i Aalborg har Hobbii to fysiske butikker i Danmark. Den anden ligger i Roskilde.

Opsummering:
Danmarks største garnbutik har slået dørene op i Aalborg, og det trak lange køer på åbningsdagen.